Guwahati :  राज्योआव गोदान बोसोरनि जागायजेन्नायनि गिबि साननिफ्राय नोगोरारि सोदांफिन्नाय आइननि हेंथायै सोमजिनाय बेरेखा सोमावसारनाय हाबाफारिखौ थांखिनानै आसामनि केबिनेट मन्थ्रि ड° हिमन्त बिश्व शर्माया बुंदों दि सि ए ए बेरेखा सोमावसारनायनि बार बारनाया गोदान महर लानायखौ मेगननि नोजोराव गोग्लैदों । राज्योआव बे सुबिदानि असिला लानानै दाजागोन नामा गोदान राजखान्थि दोलो । जुदि गोदान राजखान्थि दोलो दाफुंजायो अब्ला फैगो बिधान सभा बियाबनि बिसायख'थियाव खुंथाइनि गोहोआव जिरायनाय भारतीय जनता पार्ति सुंद'यै बि जे पि नि थाखाय खहाथावसिन जासिगोन । मैया अदेबानि सुक्रबार खालि देहा सावस्रि बिफाननि मन्थ्रि ड° शर्माया बुंदों नोगोरारि सोदांफिन्नाय आइननि लोब्बा गोनां गासैबो रोखोमनि नांगौथार फोरमानथिफोरखौ जौसिन बिजिरसालियाव गथायनाय जादों । दासान्दि गोजौसिन बिजिरसालिया मा थिरांथाया बेखौनो जों मानिनानै लानांगोन । अब्लासो बुजिनो हागोन सोर गोरोन्थि लामा आन्दायदों , सोर नंथारगौ खारिथिजों फोथायनाय दं होन्ना फोरमायो । आंहा गोथौयै फोथायनाय दं जौसिन बिजिरसालिया राज्यो - राजाखौ मोजां फिथाय होसिगोन । नाथाय सोरबा सोरबाया बे थासारिनि असिला लानानै राजखान्थियारि मावथिफोरा बेले बेजे राजखान्थि गेलेलायदों होन्ना बुंथियो । दासान्दि गोबांनि गेजेराव मोनसे गुबुन राजखान्थि दोलो दाफुंनायनि खोथा ओंखारफैदों । दाफुंजायोब्ला जोंनि बुंनांगौ जेबो गैया मोनसे आयदानि सायाव बोरै राजखान्थि दोलो दाफुंजागोन होन्ना सोंथि दिखाङो । आरोबाव गावनि दाजाबदेर बिबुंथियाव सर्माया बुंथियो नोगोरारि सोदांफिन्नाय आइननि हेंथायै सोमजिनाय बेरेखा सोमावसारनाय हाबाफारिखौ राज्यो - राजाया खाथि नोजोरजों नुहरगासिनो दं । दानिया फैगो 2021 माइथायाव खुंफुंजानो गोनां आसाम बिधान सभा बियाबनि बिसायख'थियाव सोर बांसिन भ'ट मोन्नानै देरहासात जागोन अब्लासो रोखा जासिगोन राज्यो - राजाया सि ए ए नि मददाव दं ना हेंथायै गसंथेदों । बेरा फारसेथिं जाय दाब दाब जायगायाव हारिमुवारि समाज आरो मेलेमजिबि सानसुमैगिरिनि बान्जायनायाव सि ए ए बेरेखा हाबाफारि दिन्थिनायखौ मख'नानै बिथाङा बुङो दासान्दियाव बिसोरनि हेंथायै सोरबा सोरबाया गोखा गोखा बिबुंथि लाखिनो हमदों । आं बिसोरखौ ( Artist Society ) खावलायो फैदो नोगोरारि सोदांफिन्नाय आइनखौ लानानै सोमजिनाय गुलुं गुजुं थासारिनि सोमोन्दै सावरायलायदिनि । जायखौ लानानै दिनै माखासे दुथां आखल आखुनि सुबुंआ गोरोन्थि लामाजों फोसावनानै सुबिदा लानायाव नांथाबदों । गुबुन फारसेथिं जाय भारतीय जनता पार्ति सुंद'यै बि जे पि नि मावफुं आफादगिरि ( BJP Working President ) जगत प्रकाश नाड्डाया गुवाहाटी नोगोरमानि खानापारायाव बि जे पि दोलोनि बुथ सनमिलन हाबाफारियाव बाहागो लाफैगोन । दोलोनि मन्थ्रि , एम एल ए गुबुन सुबुं थान्दै फोरा बाहागो लाफैगोन होन्ना फोरमायो ।   
सि ए ए बेरेखा सोमावसारनाया राजखान्थियारि सानस्रिनि महर मोनदों : मन्थ्रि हिमन्त